《牛触马》
元代·方回

谁家一大树，系者水牯牛。
我马过其侧，道狭还无由。
牛辄奋双过，直前舂马喉。
伤马已不可，伤人吾何仇。
鼻绳忽迸决，惊堕荒泥陬。
我急策马去，牛尚瞠怒眸。
事有出不意，君子焉所尤。
古来行路难，曷不偃旧丘。
归欤偃旧丘，无为牛所搂。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。